Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 7386

(2) A Spanyol Királyság nemzeti jogában bevezeti a közösségi szabadalomról szóló, 1975. december 15-i Luxembourgi Egyezmény 75. cikkének megfelelő rendelkezést a bizonyítási teher átszállásáról. E rendelkezést a csatlakozástól kezdődően a csatlakozás időpontját követően bejelentett új eljárási szabadalmakra kell alkalmazni. Az ezen időpontot megelőzően bejelentett szabadalmak esetében ezt a rendelkezést legkésőbb 1992. október 7-ig kell alkalmazni. Nem alkalmazható azonban e rendelkezés, amennyiben bitorlás miatt a felperes szabadalmazott eljárásának eredményeként előállítottal azonos termék előállítására vonatkozó másik eljárási szabadalom jogosultja ellen indítanak eljárást, ha a másik szabadalmat a csatlakozás időpontját megelőzően adták meg. Mindazonáltal a Spanyol Királyság a csatlakozástól kezdve hatályon kívül helyezi jelenleg hatályos szabadalomról szóló törvényének 273. cikkét. Azokban az esetekben, amelyekben a bizonyítási teher átszállása nem alkalmazandó, a Spanyol Királyság továbbra is a szabadalmastól követeli meg a szabadalombitorlás bizonyítását. A Spanyol Királyság azonban valamennyi ilyen esetben új jogszabályt fogad el 1992. október 7-étől kezdődő hatállyal, amely bevezeti a „előzetes bizonyítási eljárás” néven ismert bírósági eljárást. A „előzetes bizonyítási eljárás” olyan, az előző bekezdésekben említett rendszer részét képező eljárást jelent, amelyben a szabadalombitorlásért keresetindításra jogosult bármely személy a kérelmére megadott bírósági végzés megszerzését követően elkészíttetheti az állítólagos szabadalombitorló helyiségeiben a kérdéses eljárás részletes leírását, szakértők által segített bírósági végrehajtóval, nevezetesen a műszaki dokumentumok fénymásolásával, tényleges lefoglalással vagy anélkül. E bírósági végzés elrendelheti egy olyan biztosíték megfizetését, amelynek célja az „előzetes bizonyítási eljárás” által az állítólagos jogbitorlónak okozott károk megtérítése.

Source: https://magyarkozlony.hu/hivatalos-lapok/3510b6e687f86b09c62a195a7d1cd5f5fae16077/dokumentumok/692bee3b6bec53deb3cef667cb21a84ba48d1349/letoltes